ВЪПРОСИ И ОТГОВОРИ ПО ПРОЦЕДУРА 

BG161PO003-2.4.01 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ” 

ОТГОВОРИ НА ВЪПРОСИ № 68 -70, 
ПОЛУЧЕНИ В ПЕРИОДА 27.02.2012 г. – 28.02.2012 г. 
И ПУБЛИКУВАНИ НА 12.03.2012 г.  
Въпрос № 68 
Уважаеми г-н/г-жо,

Бихме искали да Ви попитаме дали може да се кандидатства по процедура BG161PO003-2.4.01 „Подкрепа за развитието на клъстерите в България”. Ако да, може ли фирмите в клъстера да са новосъздадени.  

В случаите на свързаност между кандидата и друга фирма, която не е част от клъстера, нужно ли е другата фирма да няма задължения към Държавата? 

Благодарим

С уважение 

Екипът на Крис Р Холдинг 

27.02.2012 г. (дата на постъпване на въпроса)
Отговор № 68
Насоките за кандидатстване по настоящата процедура не поставят изисквания по отношение на това кога следва да създадени фирмите/организации, участващи в клъстера. Предвид това, е допустимо фирмите, които съставят клъстерното формирование да бъдат и новосъздадени фирми. 
Следва да имате предвид, че общите критерии за недопустимост, указани в т. 2.1.3. от Насоките за кандидатстване по процедурата се отнасят до потенциалните кандидати в процедурата. В конкретния случай, изискването да няма неизпълнени задължения, свързани с плащане на вноски за социално осигуряване или плащане на данъци по българското законодателство, се отнася до клъстера – кандидат, не до свързаните с него лица.  
Въпрос № 69 

Здравейте, 

Имам следните въпроси по процедурата за развитие на клъстери:

1. В случай, че клъстерът е регистриран като сдружение с нестопанска цел, с основна цел и дейност за подобряване на икономическия и социален живот в региона, опазване на околната среда, квалификация на човешките ресурси, но фирмите членове на сдружението са с основна дейност добив и преработка на руди, то тогава клъстерът допустим кандидат ли е по настоящата процедура?

2. По проектното предложение се предвижда създаването на експертни групи, в които да участват представители с необходимите компетенции на всички членове на сдружението и да обменят опит. Тези експертни работни групи ще се състоят всеки месец или през месец от времето на изпълнение на проектното предложение. (т.е броя на срещите за всяка група ще надхвърля 4 месеца). Тъй като това от една страна е дейност за повишаване капацитета на управление и координация на клъстера, допустима дейност по Компонент 1, но в същото време е дейност за създаване на мрежи между членовете на клъстера, допустима по Компонент 2, то в Компонент 1 или Компонент 2 е редно тази дейност да бъде бюджетирана? 

3. В случай, че сред маркетинговите дейности по Компонент 2 е заложена дейност за популяризиране на клъстера, която да се осъществява през 2 месеца, ще има ли проблем, ако общия брой месеци за изпълнение на тази дейност надхвърля 4 месеца?

Благодаря ви предварително за отговорите!

Красимира Шиндарова

27.02.2012 г. (дата на постъпване на въпроса)
Отговор № 69

1. Следва да имате предвид, че съгласно т. 2.1.4. „Специфични критерии за недопустимост” от Насоките за кандидатстване, потенциалните кандидати не могат да получават финансиране, в случай че попадат в забранителните режими на Регламент на Комисията (ЕО) № 800/2008 г. и Регламент на Комисията (ЕО) № 1998/2006 г., включително и когато кандидатстват за подкрепа на дейности в недопустими сектори. Последното обхваща не само основната икономическа дейност на кандидата, но и икономическата дейност за финансирането, на която се кандидатства. Съгласно каре „Важно” към т. 2.1.4. кодът на основната икономическа дейност на участниците в обединението се удостоверява само в случаите, когато кандидатът е дружество по ЗЗД. Не на последно място, добивът и преработката на руди не попада в недопустимите сектори по т.2.1.4.
2. При съотнасяне на различните видове дейности в един или друг компонент от посочените като допустими по процедурата компоненти, следва да прецените целесъобразността на всяка една дейност. В допълнение, следва да имате предвид, че в рамките на Компонент 1 са допустими разходи за участие в семинари, тренинги, конференции, информационни събития и други за управителното и административно тяло на клъстера (максимум 4-ма служители, наети на пълен работен ден), като в това се включват разходи за такси за участие в подобни събития и разходи за командировки – пътни, дневни и квартирни. В рамките на Компонент 2 са допустими разходи за организиране и провеждане на събития за представяне на клъстера и клъстерни мрежови събития, в което се включват всички съпътстващи разходи. 
3. За да бъдат допустими за финансиране дейностите по Компонент 2 от процедурата следва да бъдат изпълнени в рамките на 4 месеца от момента на сключване на договора за избор на изпълнител за съответната дейност. Предвид това, при изготвяне на документацията, необходима за провеждането на процедура за определяне на изпълнител на дейността за популяризиране на клъстера, следва да заложите периодичност на изпълнение на включените в нея поддейности, като максималният срок за изпълнение на конкретната поддейност не следва да надвишава 4 месеца.  
Въпрос № 70 

Уважаеми г-н/г-жо,

Бихме искали да Ви попитаме по компонент 3 за разширяване на дейността на клъстера, можем ли да построим фотоволтаична централа. Закупуването на фотоволтаичните панели попада ли към допустимите ДМА активи и допустими ли са разходите за СМР за нейното изграждане. 

С уважение 

Пепа Канджева 

28.02.2012 г. (дата на постъпване на въпроса)
Отговор № 70
Следва да имате предвид, че съгласно т. 2.3.1.2. от Насоките за кандидатстване допустимите за финансиране разходи в рамките на Компонент 3 „Инвестиционен компонент” включват: 1) разходи за придобиване на ДМА за общи клъстерни дейности – оборудване за зали за обучения, тренировъчни центрове, изпитателни лаборатории, производствени центрове, като ресурсите следва да са от полза за всички клъстерни членове; 2) разходи за ДНА – специализирани софтуерни приложения, вкл. софтуерни системи за управление на клъстера, права върху патенти, лицензи, ноу-хау; 3) разходи за подобряване на функционалните характеристики на съществуващи сгради и помещения – собственост на клъстера или на член на клъстера чрез извършване на строително монтажни работи (СМР), когато това е непосредствено свързано и необходимо за въвеждане в експлоатация на дълготрайните материални активи, допустими по проекта. Предвид това, закупуването на фотоволтаични панели и свързаните с изграждането на фотоволтаичната централа разходи за СМР не са допустим разход по настоящата процедура.  

